FI Euroopan unionin virallinen lehti L 169/14

EUROOPAN PARLAMENTIN JA NEUVOSTON PÄÄTÖS N:o 554/2014/EU,

annettu 15 päivänä toukokuuta 2014,

unionin osallistumisesta useiden jäsenvaltioiden käynnistämään aktiivista ja avustettua asumista koskevaan tutkimus- ja kehitysohjelmaan

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 185 artiklan ja 188 artiklan toisen kohdan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

noudattavat tavallista lainsäätämisjärjestystä (2),

sekä katsovat seuraavaa:

(1) Komissio korostaa 3 päivänä maaliskuuta 2010 antamassaan tiedonannossa ”Eurooppa 2020 – Älykkään, kestävän ja osallistavan kasvun strategia”, jäljempänä ’Eurooppa 2020 -strategia’, että investoinneille osaamiseen ja innovointiin on luotava suotuisat olosuhteet, jotta unionissa voidaan saada aikaan älykästä, kestävää ja osallistavaa kasvua. Sekä Euroopan parlamentti että neuvosto ovat hyväksyneet kyseisen strategian.

(2) Euroopan parlamentin ja neuvoston asetuksella (EU) N:o 1291/2013 (3) perustetulla tutkimuksen ja innovoinnin puiteohjelmalla Horisontti 2020 (2014–2020), jäljempänä ’Horisontti 2020 -puiteohjelma’, pyritään saamaan aikaan tutkimuksen ja innovoinnin aiempaa suurempi vaikutus edistämällä julkisen sektorin sisäisiä kumppanuuksia, muun muassa unionin osallistumisella useiden jäsenvaltioiden käynnistämiin ohjelmiin Euroopan unionin toiminnasta tehdyn sopimuksen 185 artiklan mukaisesti.

(3) Julkisen sektorin sisäisillä kumppanuuksilla olisi pyrittävä kehittämään tiiviimpiä synergiaetuja, lisäämään koordinointia ja välttämään tarpeetonta päällekkäisyyttä kansainvälisissä, kansallisissa, alueellisissa ja unionin tutkimusohjelmissa sekä noudattamaan täysin Horisontti 2020 -puiteohjelman yleisiä periaatteita, etenkin avoimuuteen ja läpinäkyvyyteen liittyviä. Lisäksi olisi varmistettava tieteellisten julkaisujen avoin saatavuus.

(4) Euroopan parlamentin ja neuvoston päätöksessä N:o 742/2008/EY (4) säädetään, että yhteisön rahoitusosuus tietotekniikka-avusteista asumista koskevassa tutkimus- ja kehitysohjelmassa, jäljempänä ’yhteinen AAL-ohjelma’ vastaa jäsenvaltioiden osuutta mutta ei ole yli 150 000 000 euroa Euroopan parlamentin ja neuvoston päätöksellä N:o 1982/2006/EY (5) perustetun Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) keston aikana.

(5) Joulukuussa 2012 komissio toimitti Euroopan parlamentille ja neuvostolle kertomuksen yhteisen AAL-ohjelman väliarvioinnista. Kyseisen arvioinnin teki asiantuntijalautakunta. Asiantuntijalautakunnan yleinen näkemys oli, että yhteisessä AAL-ohjelmassa oli edistytty hyvin kohti sen tavoitteita ja huomattavia tuloksia ja että sitä pitäisi jatkaa nykyisen rahoituskauden jälkeen. Asiantuntijalautakunta pani kuitenkin merkille muutamia puutteita, erityisesti siinä, että käyttäjien olisi osallistuttava tehokkaammin hankkeisiin aikaisimmasta mahdollisesta vaiheesta alkaen ja että toiminnan suoritustasoa olisi edelleen parannettava sopimusajan ja maksuajan osalta.

(6) Vuoden 2010 väliarvioinnissa ja vuoden 2012 kuulemisprosessissa tuli esiin rahoitusvälineiden, tukikelpoisuutta koskevien sääntöjen ja korvausjärjestelmien moninaisuus. Osallistujavaltiot voisivat tietotekniikka-avusteista asumista koskevan tutkimus- ja kehitysohjelman yleiskokouksessa pohtia tätä ja edistää hyvien käytäntöjen vaihtoa.

(7) Komissio korosti 12 päivänä lokakuuta 2006 antamassaan tiedonannossa ”Euroopan väestökehitys – haasteista mahdollisuuksiin” sitä tosiasiaa, että väestön ikääntyminen on yksi suurimmista haasteista kaikissa jäsenvaltioissa ja että lisäämällä uuden teknologian käyttöä voitaisiin rajoittaa kustannuksia, lisätä iäkkäiden ihmisten hyvinvointia ja edistää heidän aktiivista osallistumistaan yhteiskuntaan sekä parantaa unionin talouden kilpailukykyä.

(8) Komissio määritti Eurooppa 2020 -strategian lippulaivahankkeessa ”Innovaatiounioni” väestön ikääntymisen yhdeksi yhteiskunnallisista haasteista, joissa innovatiiviset läpimurrot voivat olla merkittävässä asemassa ja edistää kilpailukykyä, jolloin eurooppalaiset yritykset saavat johtoaseman uusien teknologioiden kehittämisessä, voivat kasvaa ja ottaa itselleen maailmanlaajuisen johtoaseman uusilla kasvumarkkinoilla, parantaa julkisten palvelujen laatua ja tehokkuutta ja edistää siten uusien ja laadukkaiden työpaikkojen huomattavaa luomista.

(9) Unionissa noin 20 miljoonaa ihmistä työskentelee sosiaali- ja terveysalalla hoiva- ja hoitoalan töissä, ja määrän odotetaan nousevan tulevina vuosina väestön ikääntymisen myötä. Koulutus ja elinikäinen oppiminen olisi asetettava etusijalle tällä herkällä alalla. Sen vuoksi on arvioitava tarkemmin hoiva- ja hoitoalan työpaikkojen tarvetta sekä tarvetta investoida nykyajan taitoihin, kuten tietotekniikan käyttöön.

(10) Komissio ehdotti 19 päivänä toukokuuta 2010 antamassaan tiedonannossa ”Euroopan digitaalistrategia” yhteisen AAL-ohjelman vahvistamista, jotta väestön ikääntymisestä aiheutuvia haasteita voitaisiin käsitellä.

(11) Komissio kehotti 29 päivänä helmikuuta 2012 antamassaan tiedonannossa ”Aktiivisena ja terveenä ikääntymistä koskeva eurooppalainen innovaatiokumppanuus: strategisen täytäntöönpanosuunnitelman toteuttaminen etenee” ottamaan huomioon strategisen täytäntöönpanosuunnitelman asiaankuuluvat painopistealat tulevissa tutkimus- ja innovointiohjelmissa ja -välineissä, jotka ovat osa Horisontti 2020 -puiteohjelmaa. Komissio kehotti myös ottamaan huomioon panoksen, jonka yhteinen AAL-ohjelma voi antaa aktiivisena ja terveenä ikääntymistä koskevalle eurooppalaiselle innovaatiokumppanuudelle.

(12) Innovaatiounionin puitteissa perustetussa aktiivisena ja terveenä ikääntymistä koskevassa eurooppalaisessa innovaatiokumppanuudessa tieto- ja viestintäteknologiaan perustuvilla innovatiivisilla ratkaisuilla odotetaan olevan merkittävä asema pyrittäessä saavuttamaan sen tavoitteet kahdesta terveestä lisävuodesta vuoteen 2020 mennessä sekä parantamaan kansalaisten elämänlaatua ja lisäämään hoiva- ja hoitojärjestelmien tehokkuutta unionissa. Sen strategisessa täytäntöönpanosuunnitelmassa esitetään painopistealat aktiivista ja tervettä ikääntymistä koskevien innovaatioiden nopeuttamiseksi ja laajentamiseksi koko unionissa kolmella alalla: ennaltaehkäisy ja terveyden edistäminen, hoiva ja hoito sekä itsenäinen asuminen ja sosiaalinen osallisuus.

(13) Koska tieto- ja viestintäteknologiajärjestelmissä käsitellään suuria määriä henkilötietoja ja -profiileja ja harjoitetaan reaaliaikaista viestintää ja koska näin ollen tietoturvaloukkausten riski on korkea, järjestelmissä olisi otettava huomioon tietosuojanäkökohdat. Lisäksi olisi kunnioitettava oikeutta yksityisyyteen.

(14) Aktiivista ja avustettua asumista koskevassa tutkimus- ja kehitysohjelmassa, jäljempänä ’AAL-ohjelma’, olisi hyödynnettävä edellisen ohjelman saavutuksia ja käsiteltävä sen puutteita rohkaisemalla käyttäjien riittävää osallistumista hankkeisiin alkuvaiheesta lähtien sen varmistamiseksi, että kehitetyt ratkaisut ovat hyväksyttävissä ja täyttävät käyttäjien erityistarpeet, ja varmistamalla ohjelman parempi täytäntöönpano.

(15) AAL-ohjelman täytäntöönpanossa olisi otettava huomioon innovaation laaja määritelmä, johon kuuluvat organisaatiota, liiketoimintaa, teknologiaa, yhteiskuntaa ja ympäristöä koskevat näkökohdat. AAL-ohjelmassa olisi taattava monialainen lähestymistapa, ja siihen olisi sisällytettävä myös yhteiskuntatieteet ja humanistiset tieteet.

(16) AAL-ohjelman toimien olisi oltava Horisontti 2020 -puiteohjelman tavoitteiden ja tutkimus- ja innovointipainopisteiden sekä asetuksen (EU) N:o 1291/2013 26 artiklassa vahvistettujen yleisten periaatteiden ja edellytysten mukaisia.

(17) Unionin taloudelliselle osallistumiselle AAL-ohjelmaan olisi määritettävä raja Horisontti 2020 -puiteohjelman keston ajaksi. Unionin taloudellinen osallistuminen AAL-ohjelmaan ei saisi ylittää osallistujavaltioiden rahoitusosuutta Horisontti 2020 -puiteohjelman keston ajalta, jotta voidaan saada aikaan suuri vipuvaikutus ja varmistaa osallistujavaltioiden aktiivinen osallistuminen AAL-ohjelman tavoitteiden saavuttamiseen.

(18) Horisontti 2020 -puiteohjelman keston huomioon ottamiseksi tämän ohjelman mukaiset ehdotuspyynnöt olisi julkistettava viimeistään 31 päivänä joulukuuta 2020. Asianmukaisesti perustelluissa tapauksissa ehdotuspyyntöjä voidaan julkistaa viimeistään 31 päivänä joulukuuta 2021.

(19) Asetuksen (EU) N:o 1291/2013 tavoitteiden mukaisesti kaikilla jäsenvaltioilla ja kaikilla Horisontti 2020 -puiteohjelmaan assosioituneilla mailla olisi oltava oikeus osallistua AAL-ohjelmaan milloin tahansa.

(20) Unionin rahoitusosuuden olisi edellytettävä osallistujavaltioiden virallisia sitoumuksia ennen AAL-ohjelman käynnistämistä sekä niiden täyttämistä, jotta voidaan varmistaa, että osallistujavaltioiden rahoitussitoumukset vastaavat unionin rahoitussitoumusta. Osallistujavaltioiden osuuden AAL-ohjelmassa olisi sisällettävä kansallisella tasolla aiheutuvat hallinnolliset kustannukset AAL-ohjelman tehokkaan toiminnan takaamiseksi.

(21) AAL-ohjelman yhteinen täytäntöönpano edellyttää täytäntöönpanorakennetta. Osallistujavaltiot ovat sopineet AAL-ohjelman täytäntöönpanorakenteesta ja perustaneet vuonna 2007 ”Ambient Assisted Living” asbl:n, joka on Belgian lainsäädännön mukaisesti perustettu voittoa tavoittelematon kansainvälinen yhdistys, joka on oikeushenkilö, jäljempänä ’AALA’. Koska väliarviointia koskevan kertomuksen mukaan nykyinen yhteisen AAL-ohjelman hallintorakenne on osoittautunut tehokkaaksi ja laadukkaaksi, AALAa olisi käytettävä täytäntöönpanorakenteena ja sen olisi vastattava AAL-ohjelman jako- ja valvontaelimen tehtävästä. AALAn olisi hallinnoitava unionin rahoitusosuutta, ja sen olisi varmistettava AAL-ohjelman tehokas täytäntöönpano.

(22) AAL-ohjelman tavoitteiden saavuttamiseksi AALAn olisi annettava rahoitustukea pääasiassa avustuksina AALAn valitsemiin toimiin osallistuville. Kyseiset toimet olisi valittava ehdotuspyyntöjen perusteella AALAn valvonnassa, ja riippumattomien ulkopuolisten asiantuntijoiden olisi avustettava sitä. Paremmuusjärjestysluettelon olisi oltava sitova ehdotusten valinnan sekä AAL-ohjelman hankkeille unionin rahoitusosuudesta ja kansallisista määrärahoista annettavan rahoituksen jakamisen osalta.

(23) Unionin rahoitusosuutta olisi hallinnoitava moitteettoman taloudenhoidon periaatteen mukaisesti ja Euroopan parlamentin ja neuvoston asetuksessa (EU, Euratom) N:o 966/2012 (6) ja komission delegoidussa asetuksessa (EU) N:o 1268/2012 (7) säädettyjen välillistä hallinnointia koskevien sääntöjen mukaisesti.

(24) Unionin taloudellisten etujen suojaamiseksi komissiolla olisi oltava oikeus oikeasuhteisin toimenpitein pienentää unionin rahoitusosuutta tai keskeyttää tai lopettaa sen maksaminen, jos AAL-ohjelmaa toteutetaan epäasianmukaisesti, puutteellisesti tai aikataulusta myöhässä tai jos osallistujavaltiot eivät osallistu AAL-ohjelman rahoittamiseen tai osallistuvat siihen puutteellisesti tai aikataulusta myöhässä. Kyseisistä oikeuksista olisi säädettävä unionin ja AALAn välillä tehtävässä valtuutussopimuksessa.

(25) Menettelyjen yksinkertaistamiseksi hallinnollista rasitetta olisi vähennettävä kaikilta osapuolilta. Päällekkäisiä tarkastuksia ja suhteetonta asiakirjojen ja raporttien laatimista olisi vältettävä. Tarkastuksia tehtäessä olisi otettava soveltuvin osin huomioon kansallisten ohjelmien erityispiirteet.

(26) AAL-ohjelmasta rahoitettuihin epäsuoriin toimiin osallistumista säännellään Euroopan parlamentin ja neuvoston asetuksella (EU) N:o 1290/2013 (8). AAL-ohjelman erityisten toimintaa koskevien tarpeiden vuoksi on kuitenkin tarpeen sallia poikkeuksia mainitusta asetuksesta sen 1 artiklan 3 kohdan mukaisesti.

(27) AALAn mukaiset ehdotuspyynnöt olisi julkaistava keskitetyssä osallistujaportaalissa sekä Horisontti 2020 -ohjelman mukaisissa muissa sähköisissä tiedonlevitysvälineissä, joita komissio hallinnoi.

(28) Erityiset poikkeukset asetuksesta (EU) N:o 1290/2013 ovat tarpeen, koska AAL-ohjelman on tarkoitettu olevan markkinasuuntautunut tutkimus- ja innovaatio-ohjelma, jossa monet erilaiset kansalliset rahoitusvirrat yhdistyvät (esimerkiksi tutkimusinnovaation, terveydenhuollon ja teollisuuden rahoitusohjelmat). Kyseisissä kansallisissa ohjelmissa on luonnostaan erilaiset osallistumissäännöt, eikä voida odottaa, että ne mukautetaan täysin asetukseen (EU) N:o 1290/2013. Lisäksi AAL-ohjelman kohteena ovat erityisesti pienet ja keskisuuret yritykset ja käyttäjäjärjestöt, jotka eivät tavallisesti osallistu unionin tutkimus- ja innovaatiotoimiin. Kyseisten yritysten ja järjestöjen osallistumisen helpottamiseksi unionin rahoitusosuudesta säädetään niiden kansallisten rahoitusohjelmien hyvin tunnettujen sääntöjen mukaisesti ja se pannaan täytäntöön yhden sellaisen avustuksen nojalla, joka yhdistää unionin rahoituksen vastaavaan kansalliseen rahoitukseen.

(29) Unionin taloudelliset edut olisi suojattava oikeasuhteisin toimenpitein koko menosyklin ajan; näihin toimenpiteisiin sisältyvät säännönvastaisuuksien torjunta, havaitseminen ja tutkiminen, menetettyjen, virheellisesti maksettujen tai väärin käytettyjen varojen perintä ja tarpeen mukaan hallinnolliset tai taloudelliset seuraamukset asetuksen (EU, Euratom) N:o 966/2012 mukaisesti.

(30) Komission olisi tehtävä riippumattomien asiantuntijoiden avustuksella väliarviointi, jossa arvioidaan erityisesti AAL-ohjelman laatua ja tehokkuutta ja edistymistä asetettuja tavoitteita kohti, sekä loppuarviointi ja laadittava kertomus kyseisistä arvioinneista.

(31) Arvioinnin olisi perustuttava täsmällisiin ja ajankohtaisiin tietoihin. AALAn ja osallistujavaltioiden olisi siksi toimitettava komissiolle kaikki sen pyytämät tiedot sisällytettäviksi AAL-ohjelman arviointikertomuksiin.

(32) AAL-ohjelmaan sisältyvillä toimilla olisi tuettava unionin julkisia terveydenhoito- ja hoivajärjestelmiä, koska ne ovat olennaisia sosiaalisen hyvinvoinnin säilyttämisen sekä nykyisen talous- ja sosiaalikriisin vuoksi hälyttävästi kasvaneiden, alueiden ja väestönosien välisten hyvinvointierojen kaventamisen kannalta.

(33) AAL-ohjelmassa olisi varmistettava Horisontti 2020 -puiteohjelman mukainen sukupuolten tasa-arvon tehokas edistäminen. AAL-ohjelmassa olisi edistettävä sukupuolten tasa-arvoa sekä sukupuoliulottuvuuden huomioon ottamista tutkimuksen ja innovoinnin sisällössä. Erityistä huomiota olisi kiinnitettävä sukupuolten tasapuoliseen edustukseen arviointilautakunnissa ja muissa neuvoa-antavissa ja asiantuntijaelimissä kyseisen alan tilanne huomioon ottaen. Sukupuoliulottuvuus olisi otettava asianmukaisesti huomioon tutkimuksen ja innovoinnin sisällössä strategioissa, ohjelmissa ja hankkeissa tutkimussyklin kaikissa vaiheissa.

(34) AAL-ohjelmassa olisi noudatettava Horisontti 2020 -puiteohjelman mukaisia eettisiä periaatteita. Erityisesti olisi otettava huomioon suhteellisuusperiaate, oikeus yksityisyyteen, oikeus henkilötietojen suojaan, oikeus fyysiseen ja psyykkiseen koskemattomuuteen, oikeus syrjimättömyyteen ja tarve varmistaa ihmisten terveyden korkeatasoinen suojelu.

(35) Koska osallistujavaltiot ovat päättäneet jatkaa AAL-ohjelmaa ja koska jäsenvaltiot eivät voi yksinään riittävällä tavalla saavuttaa ohjelman tavoitteita, joita ovat unionin toimien tukeminen ja täydentäminen suoraan aktiivisen ja terveen ikääntymisen alalla, vaan ne voidaan toimien laajuuden vuoksi saavuttaa paremmin unionin tasolla, unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on tarpeen näiden tavoitteiden saavuttamiseksi,

OVAT HYVÄKSYNEET TÄMÄN PÄÄTÖKSEN:

1 artikla

AAL-ohjelmaan osallistuminen

1. Unioni osallistuu aktiivista ja avustettua asumista koskevaan tutkimus- ja kehitysohjelmaan, jäljempänä ’AAL-ohjelma’, jonka toteuttavat yhdessä Alankomaat, Belgia, Espanja, Irlanti, Itävalta, Kypros, Luxemburg, Portugali, Puola, Ranska, Romania, Ruotsi, Slovenia, Sveitsi, Tanska, Unkari ja Yhdistynyt kuningaskunta, jäljempänä ’osallistujavaltiot’, tässä päätöksessä esitettyjen ehtojen mukaisesti.

2. Kaikki muut kuin 1 kohdassa luetellut jäsenvaltiot ja muut Horisontti 2020 -puiteohjelmaan assosioituneet valtiot voivat milloin tahansa hakea liittymistä AAL-ohjelmaan, jos ne täyttävät tämän päätöksen 3 artiklan 1 kohdan c alakohdassa esitetyn vaatimuksen. Jos ne täyttävät 3 artiklan 1 kohdan c alakohdassa esitetyn ehdon, ne katsotaan osallistujavaltioiksi tämän päätöksen soveltamista varten.

2 artikla

Unionin rahoitusosuus

1. Hallinnolliset kustannukset ja toimintakustannukset kattava unionin rahoitusosuus AAL-ohjelmassa on enintään 175 000 000 euroa. Unionin rahoitusosuus maksetaan neuvoston päätöksellä 2013/743/EU (9) perustetun Horisontti 2020 -puiteohjelman täytäntöönpanoa koskevan erityisohjelman asiaankuuluville osille unionin yleisestä talousarviosta osoitetuista määrärahoista asetuksen (EU, Euratom) N:o 966/2012 58 artiklan 1 kohdan c alakohdan vi alakohdan ja 60 ja 61 artiklan mukaisesti.

2. Unionin vuotuinen rahoitussitoumus AAL-ohjelmaan ei saa ylittää osallistujavaltioiden vuotuista rahoitussitoumusta AAL-ohjelmaan.

3. Enintään kuusi prosenttia 1 kohdassa tarkoitetusta unionin rahoitusosuudesta käytetään AAL-ohjelman hallinnollisiin kustannuksiin.

3 artikla

Unionin rahoitusosuuden ehdot

1. Unionin rahoitusosuuden ehdot ovat seuraavat:

a) osallistujavaltiot osoittavat, että AAL-ohjelma on perustettu liitteiden I ja II mukaisesti;

b) osallistujavaltiot ovat nimenneet tai osallistujavaltioiden nimeämät järjestöt ovat nimenneet AALAn AAL-ohjelman täytäntöönpanosta ja unionin rahoitusosuuden jakamisesta ja valvonnasta vastaavaksi rakenteeksi;

c) jokainen osallistujavaltio sitoutuu osallistumaan AAL-ohjelman rahoittamiseen;

d) AALA osoittaa kykynsä panna AAL-ohjelma täytäntöön, mukaan lukien unionin rahoitusosuuden jakaminen ja seuranta unionin talousarvion välillisen hallinnoinnin puitteissa asetuksen (EU, Euratom) N:o 966/2012 58, 60 ja 61 artiklan mukaisesti; ja

e) AAL-ohjelmaa varten on perustettu hallinnointimalli liitteen III mukaisesti.

2. AAL-ohjelman täytäntöönpanon aikana unionin rahoitusosuuteen sovelletaan myös seuraavia ehtoja:

a) AALA toteuttaa AAL-ohjelman tavoitteet liitteessä I esitetyn mukaisesti ja suorittaa tämän päätöksen liitteessä II esitetyt toimet asetuksen (EU) N:o 1290/2013 mukaisesti, ellei tämän päätöksen 5 artiklasta muuta johdu;

b) asianmukaista ja tehokasta hallinnointimallia pidetään yllä liitteen III mukaisesti;

c) AALA noudattaa asetuksen (EU, Euratom) N:o 966/2012 60 artiklan 5 kohdan raportointivaatimuksia; ja

d) kukin osallistujavaltio täyttää 1 kohdan c alakohdassa tarkoitetut sitoumukset ja AAL-ohjelman rahoittamiseen osallistumista koskevat vuotuiset sitoumukset.

4 artikla

Osallistujavaltioiden osuudet

Osallistujavaltioiden osuudet koostuvat seuraavista:

a) rahoitusosuudet AAL-ohjelmasta tuettuihin epäsuoriin toimiin liitteen II mukaisesti;

b) AAL-ohjelman tehokasta täytäntöönpanoa koskevasta kansallisesta hallinnosta johtuvia hallinnollisia kustannuksia vastaavat luontoissuoritukset liitteen II mukaisesti.

5 artikla

Osallistumista ja tulosten levittämistä koskevat säännöt

1. Asetuksen (EU) N:o 1290/2013 soveltamista varten AALA katsotaan rahoituselimeksi, ja se antaa rahoitustukea epäsuoriin toimiin tämän päätöksen liitteen II mukaisesti.

2. Asetuksen (EU) N:o 1290/2013 15 artiklan 9 kohdasta poiketen hakijoiden taloudelliset toimintaedellytykset tarkistaa nimetty kansallisen ohjelman hallinnointivirasto nimettyjen kansallisten ohjelmien osallistumissääntöjen mukaisesti.

3. Asetuksen (EU) N:o 1290/2013 18 artiklan 2 kohdasta poiketen avustussopimukset osallistujien kanssa allekirjoittaa nimetty kansallisen ohjelman hallinnointivirasto.

4. Asetuksen (EU) N:o 1290/2013 23 artiklan 1 ja 5–7 kohdasta ja 25–35 artiklasta poiketen nimettyjen kansallisten ohjelmien hallinnointivirastojen hallinnoimiin avustuksiin sovelletaan nimettyjen kansallisten ohjelmien rahoitussääntöjä.

5. Asetuksen (EU) N:o 1290/2013 41–49 artiklasta poiketen sovelletaan tuloksia ja tausta-aineiston ja tulosten käyttöoikeuksia koskevia nimettyjen kansallisten ohjelmien sääntöjä, tämän rajoittamatta asetuksen (EU) N:o 1291/2013 18 artiklan mukaista tieteellisten julkaisujen avoimen saatavuuden periaatetta.

6 artikla

AAL-ohjelman täytäntöönpano

AAL-ohjelma pannaan täytäntöön vuotuisten työsuunnitelmien avulla täytäntöönpannun strategian perusteella liitteen II mukaisesti.

7 artikla

Unionin ja AALAn väliset sopimukset

1. Komissio tekee unionin puolesta AALAn kanssa valtuutussopimuksen ja vuosittaisia varojen siirtoa koskevia sopimuksia, jos AALAn etukäteisarvioinnin tulos on myönteinen asetuksen (EU, Euratom) N:o 966/2012 61 artiklan 1 kohdan mukaisesti.

2. Edellä 1 kohdassa tarkoitettu valtuutussopimus on tehtävä asetuksen (EU, Euratom) N:o 966/2012 58 artiklan 3 kohdan, 60 ja 61 artiklan sekä delegoidun asetuksen (EU) N:o 1268/2012 40 artiklan mukaisesti. Lisäksi siinä vahvistetaan seuraavat seikat:

a) vaatimukset asiaankuuluvia indikaattoreita koskevalle AALAn osuudelle päätöksen 2013/743/EU liitteessä II vahvistetuista suorituskykyindikaattoreista;

b) päätöksessä 2013/743/EU tarkoitettua seurantaa koskevalle AALAn osuudelle asetettavat vaatimukset;

c) erityiset suorituskykyindikaattorit, joita tarvitaan AALAn toiminnan seurannassa 3 artiklan 2 kohdan mukaisesti;

d) tietojen toimittamiseen liittyvät järjestelyt sen varmistamiseksi, että komissio voi täyttää tietojen levittämistä ja raportointia koskevat velvoitteensa;

e) säännökset AALAn mukaisten ehdotuspyyntöjen julkaisemisesta erityisesti keskitetyssä osallistujaportaalissa ja muissa komission hallinnoimissa Horisontti 2020 -ohjelman sähköisissä tiedonlevitysvälineissä.

8 artikla

Unionin rahoituksen lopettaminen, vähentäminen tai keskeyttäminen

1. Jos AAL-ohjelmaa ei ole pantu täytäntöön 3 artiklassa esitettyjen edellytysten mukaisesti, komissio voi lopettaa unionin rahoitusosuuden, vähentää sitä suhteellisesti tai keskeyttää sen AAL-ohjelman tosiasiallisen täytäntöönpanon perusteella.

2. Jos osallistujavaltiot eivät osallistu AAL-ohjelman rahoittamiseen tai osallistuvat siihen puutteellisesti tai aikataulusta myöhässä, komissio voi lopettaa unionin rahoituksen tai vähentää sitä suhteellisesti tai keskeyttää sen ottaen huomioon osallistujavaltioiden AAL-ohjelman täytäntöönpanoon kohdentaman rahoitusmäärän.

9 artikla

Jälkitarkastukset

1. Nimetyt kansallisen ohjelman hallinnointivirastot suorittavat epäsuorista toimista aiheutuneiden menojen jälkitarkastukset asetuksen (EU) N:o 1291/2013 29 artiklan mukaisesti.

2. Komissio voi päättää suorittaa 1 kohdassa tarkoitetut tarkastukset itse. Sen on tällöin noudatettava voimassa olevia sääntöjä ja erityisesti asetusten (EU, Euratom) N:o 966/2012, (EU) N:o 1290/2013 ja (EU) N:o 1291/2013 säännöksiä.

10 artikla

Unionin taloudellisten etujen suojaaminen

1. Komissio toteuttaa asianmukaiset toimenpiteet varmistaakseen, että kun tämän päätöksen mukaisesti rahoitettuja toimia pannaan täytäntöön, unionin taloudelliset edut suojataan toteuttamalla ennaltaehkäiseviä toimenpiteitä petoksia, korruptiota ja muuta laitonta toimintaa vastaan, tekemällä tehokkaita tarkastuksia ja, jos säännönvastaisuuksia havaitaan, perimällä perusteetta maksetut summat takaisin ja soveltamalla tarvittaessa tehokkaita, oikeasuhteisia ja varoittavia hallinnollisia ja taloudellisia seuraamuksia.

2. Euroopan petostentorjuntavirasto (OLAF) voi suorittaa tutkimuksia, myös paikan päällä tehtäviä tarkastuksia ja todentamisia, neuvoston asetuksessa (Euratom, EY) N:o 2185/96 (10) ja Euroopan parlamentin ja neuvoston asetuksessa (EU, Euratom) N:o 883/2013 (11) vahvistettujen säännösten ja menettelyjen mukaisesti, sen selvittämiseksi, onko tämän päätöksen mukaisiin avustussopimuksiin tai avustuspäätöksiin tai tämän päätöksen mukaisesti rahoitettuihin sopimuksiin liittynyt unionin taloudellisiin etuihin vaikuttavia petoksia, korruptiota tai muuta laitonta toimintaa.

3. Tämän päätöksen täytäntöönpanosta johtuvien sopimusten, avustussopimusten ja avustuspäätösten on sisällettävä määräyksiä, joiden nojalla komissiolle, AALAlle, tilintarkastustuomioistuimelle ja OLAFille annetaan nimenomaisesti valtuudet tehdä tarkastuksia ja tutkimuksia toimivaltuuksiensa mukaisesti.

4. AALA myöntää komission henkilöstölle ja muille komission sekä tilintarkastustuomioistuimen valtuuttamille henkilöille pääsyn toimipaikkoihinsa ja toimitiloihinsa ja kaikkeen tietoon, myös sähköisessä muodossa olevaan, jota tarvitaan 3 kohdassa tarkoitettujen tarkastusten tekemiseen.

5. Toteutettaessa AAL-ohjelmaa osallistujavaltioiden on annettava kaikki tarvittavat lait, asetukset ja hallinnolliset määräykset sekä toteutettava muut tarvittavat toimenpiteet unionin taloudellisten etujen suojaamiseksi ja erityisesti sen varmistamiseksi, että unionille kuuluvat rahamäärät peritään takaisin täysimääräisinä asetuksen (EU, Euratom) N:o 966/2012 ja delegoidun asetuksen (EU) N:o 1268/2012 mukaisesti.

11 artikla

Tietojen toimittaminen

1. AALAn on komission pyynnöstä toimitettava komissiolle kaikki 12 artiklassa tarkoitettujen kertomusten laatimiseen tarvittavat tiedot.

2. Osallistujavaltioiden on toimitettava AALAn välityksellä kaikki Euroopan parlamentin tai neuvoston pyytämät asiaankuuluvat tiedot AAL-ohjelman varainhoidosta.

3. Komissio antaa tämän artiklan 2 kohdassa tarkoitetut tiedot 12 artiklan nojalla laadituissa kertomuksissa.

12 artikla

Arviointi

1. Komissio tekee riippumattomien asiantuntijoiden avustuksella viimeistään 30 päivänä kesäkuuta 2017 väliarvioinnin AAL-ohjelmasta. Komissio laatii kyseisestä arvioinnista kertomuksen, jossa on arvioinnin päätelmät ja komission havainnot. Komissio lähettää kertomuksen Euroopan parlamentille ja neuvostolle viimeistään 31 päivänä joulukuuta 2017. AAL-ohjelman väliarvioinnin tulokset otetaan huomioon Horisontti 2020 -puiteohjelman väliarvioinnissa.

2. Kun unionin osallistuminen AAL-ohjelmaan päättyy, mutta viimeistään 31 päivänä joulukuuta 2022, komissio tekee loppuarvioinnin AAL-ohjelmasta. Komissio laatii arvioinnista kertomuksen, joka sisältää arvioinnin tulokset. Komissio lähettää kertomuksen Euroopan parlamentille ja neuvostolle.

13 artikla

Voimaantulo

Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

14 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 15 päivänä toukokuuta 2014. Euroopan parlamentin puolesta Puhemies M. SCHULZ Neuvoston puolesta Puheenjohtaja D. KOURKOULAS

(1) Lausunto, annettu 10. joulukuuta 2013 (ei vielä julkaistu virallisessa lehdessä).

(2) Euroopan parlamentin kanta, vahvistettu 15. huhtikuuta 2014 (ei vielä julkaistu virallisessa lehdessä), ja neuvoston päätös, tehty 6. toukokuuta 2014.

(3) Euroopan parlamentin ja neuvoston asetus (EU) N:o 1291/2013, annettu 11 päivänä joulukuuta 2013, tutkimuksen ja innovoinnin puiteohjelmasta ”Horisontti 2020” (2014–2020) ja päätöksen N:o 1982/2006/EY kumoamisesta (EUVL L 347, 20.12.2013, s. 104).

(4) Euroopan parlamentin ja neuvoston päätös N:o 742/2008/EY, tehty 9 päivänä heinäkuuta 2008, yhteisön osallistumisesta useiden jäsenvaltioiden käynnistämään tutkimus- ja kehitysohjelmaan iäkkäiden ihmisten elämänlaadun parantamiseksi uuden tieto- ja viestintäteknologian avulla (EUVL L 201, 30.7.2008, s. 49).

(5) Euroopan parlamentin ja neuvoston päätös N:o 1982/2006/EY, tehty 18 päivänä joulukuuta 2006, Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013) (EUVL L 412, 30.12.2006, s. 1).

(6) Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).

(7) Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).

(8) Euroopan parlamentin ja neuvoston asetus (EU) N:o 1290/2013, annettu 11 päivänä joulukuuta 2013, tutkimuksen ja innovoinnin puiteohjelman Horisontti 2020 (2014–2020) osallistumista ja tulosten levittämistä koskevista säännöistä ja asetuksen (EY) N:o 1906/2006 kumoamisesta (EUVL L 347, 20.12.2013, s. 81).

(9) Neuvoston päätös 2013/743/EU, annettu 3 päivänä joulukuuta 2013, tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevasta erityisohjelmasta ja päätösten 2006/971/EY, 2006/972/EY, 2006/973/EY, 2006/974/EY ja 2006/975/EY kumoamisesta (EUVL L 347, 20.12.2013, s. 965).

(10) Neuvoston asetus (Euratom, EY) N:o 2185/96, annettu 11 päivänä marraskuuta 1996, komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi (EYVL L 292, 15.11.1996, s. 2).

(11) Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).

LIITE I AAL-OHJELMAN TAVOITTEET 1. AAL-ohjelmalla on seuraavat tavoitteet: 1.1 nopeuttaa kotona, yhteiskunnassa ja työssä käytettävien aktiivista ja tervettä vanhenemista tukevien ajankohtaisten, kohtuuhintaisten ja integroitujen innovatiivisten tieto- ja viestintäteknologiaratkaisujen kehittämistä ja käyttöönottoa ja näin parantaa ikääntyneiden elämänlaatua, itsenäisyyttä, sosiaalista osallisuutta, osallistumista sosiaaliseen elämään, taitoja ja työllistyvyyttä sekä osaltaan lisätä terveys- ja sosiaalipalvelujen tehokkuutta ja vaikuttavuutta; 1.2 tukea sellaisten ratkaisujen kehittämistä, joilla edistetään ikääntyneiden riippumattomuutta ja sosiaalisen eristyneisyyden tunteen lievittämistä mutta joissa tieto- ja viestintäteknologia ei vähennä inhimillistä kontaktia vaan täydentää sitä; ohjelman kattamien tieto- ja viestintäteknologiaratkaisujen olisi tarkoituksellisesti sisällettävä myös muita kuin tieto- ja viestintäteknologisia näkökohtia; 1.3 pitää yllä ja kehittää edelleen riittävästi soveltavaa tutkimusta, kehitystä ja innovointia unionin tasolla aktiivista ja tervettä vanhenemista tukevien tieto- ja viestintäteknologiatuotteiden ja -palvelujen alalla; 1.4 kehittää kustannustehokkaita, saavutettavia ja tarvittaessa energiatehokkaita ratkaisuja, muun muassa laatia asiaankuuluvat yhteentoimivuusstandardit ja helpottaa sellaisten yhteisten ratkaisujen lokalisointia ja mukauttamista, jotka sopivat yhteen erilaisten yhteiskunnallisten painotusten, sosioekonomisten tekijöiden (mukaan luettuina energiaköyhyys ja sosiaalinen osallisuus), sukupuolinäkökohtien ja sääntelynäkökohtien kanssa kansallisella tai alueellisella tasolla, kunnioittaa ikääntyneiden yksityisyyttä ja arvokkuutta, mukaan lukien henkilötietojen suoja ja turvallisuus, joka toteutetaan uusimmalla sisäänrakennetun yksityisyyden suojan tekniikalla ja tarvittaessa tukea palvelujen saatavuutta maaseutualueilla ja syrjäseuduilla ja hyödyttää muita ihmisryhmiä, esimerkiksi vammaisia. Saavutettavuuden parantamiseksi ratkaisujen kehittämisessä ja käyttöönotossa tuetaan kaikille suunnittelua (Design for All). 2. AAL-ohjelmalla luodaan suotuisa ympäristö pienten ja keskisuurten yritysten osallistumiselle. 3. AAL-ohjelmassa keskitytään markkinasuuntautuneeseen soveltavaan tutkimukseen ja innovointiin ja täydennetään siihen liittyvää pidemmän aikavälin tutkimusta ja laajan mittakaavan innovointitoimia, joista säädetään Horisontti 2020 -puiteohjelmassa, ja muita eurooppalaisia ja kansallisia aloitteita, kuten yhteiset ohjelma-aloitteet ja Euroopan innovaatio- ja teknologiainstituutin ja sen asiaankuuluvien osaamis- ja innovaatioyhteisöjen sisällä toteutetut toimet. Se edistää myös aktiivisena ja terveenä ikääntymistä koskevan eurooppalaisen innovaatiokumppanuuden täytäntöönpanoa.

LIITE II AAL-OHJELMAN TOIMET I – Epäsuorat toimet 1. AAL-ohjelman täytäntöönpanolla tuetaan pääasiassa aktiivista ja tervettä ikääntymistä koskevia markkinasuuntautuneita tutkimus- ja innovointihankkeita, joilla on valmiudet hyödyntää hankkeen tuloksia realistisessa aikataulussa. Kyseiset AAL-ohjelmaan kuuluvat epäsuorat toimet rahoitetaan pääasiassa avustuksilla. Niitä voidaan rahoittaa myös muulla tavoin, esimerkiksi palkinnoilla, esikaupallisilla hankinnoilla ja innovatiivisten ratkaisujen julkisina hankintoina. 2. Lisäksi voidaan tukea toimia, jotka liittyvät välitykseen, ohjelman edistämiseen ja erityisesti sellaisiin maihin kohdistuviin tiedottamistoimiin, jotka eivät tällä hetkellä osallistu AAL-ohjelmaan, ja toimia, joilla tiedotetaan nykyisistä valmiuksista, edistetään innovatiivisten ratkaisujen käyttöönottoa ja luodaan yhteyksiä kysyntä- ja tarjontapuolen järjestöjen välille sekä helpotetaan rahoituksen saantia ja kontakteja investoijiin. 3. Ehdotusten, toteutettavuustutkimusten ja työpajojen laadun parantamiseen tähtääviä toimia voidaan myös tukea. Yhteistyötä unionin alueiden kanssa voidaan suunnitella AAL-ohjelmaan osallistuvien sidosryhmien ryhmän laajentamiseksi. 4. Toimilla pyritään lujittamaan ja analysoimaan eri menetelmiä loppukäyttäjien saamiseksi mukaan, jotta voidaan laatia näyttöön perustuvia ohjeita parhaista käytännöistä. II – Täytäntöönpano 1. AAL-ohjelma pannaan täytäntöön ehdotuspyyntöjen rahoitusmuodot ja aiheet määrittävien vuotuisten työsuunnitelmien perusteella. Työsuunnitelmien on perustuttava AALAn hyväksymään julkaistuun strategiaan, jossa esitetään haasteet ja painopisteet. 2. Vuotuisista työsuunnitelmista sovitaan komission kanssa, ja ne ovat perusta unionin vuotuiselle rahoitusosuudelle. 3. AAL-ohjelman täytäntöönpano kattaa asiaankuuluvien sidosryhmien (muun muassa julkisten viranomaisten päätöksentekijöiden, käyttäjien edustajien, yksityisen sektorin palveluntarjoajien ja vakuutuksentarjoajien sekä teollisuuden, mukaan lukien pienten ja keskisuurten yritysten) kuulemiset soveltavasta tutkimuksesta ja käsiteltävistä innovoinnin painopistealoista, myös strategian osalta. 4. AAL-ohjelman täytäntöönpanossa otetaan huomioon väestörakenteen suuntaukset ja väestötutkimus, jotta voidaan tarjota ratkaisuja, joilla vastataan koko unionin sosiaaliseen ja taloudelliseen tilanteeseen. 5. AAL-ohjelman täytäntöönpanossa otetaan huomioon unionin teollisuus-, ilmasto- ja energiapolitiikka. AAL-ohjelmassa tuetaan myös energiatehokkuutta ja vastataan tarpeeseen torjua energiaköyhyyttä. 6. Sukupuolikysymykset, eettiset kysymykset, yhteiskuntatieteiden ja humanististen tieteiden alan kysymykset sekä yksityisyyden suojaan liittyvät näkökohdat otetaan asianmukaisesti huomioon Horisontti 2020 -puiteohjelman periaatteiden ja sääntöjen mukaisesti. Lisäksi huomioon otetaan asiaankuuluva unionin ja kansallinen lainsäädäntö sekä kansainväliset ohjeet erityisesti oikeudesta yksityisyyteen ja tietosuojaan. 7. AAL-ohjelman markkinoita lähellä olevan luonteen mukaisesti ja asetuksessa (EU, Euratom) N:o 966/2012 esitettyjä sääntöjä noudattaen AALA varmistaa avustusajan ja maksuajan asetuksen (EU) N:o 1290/2013 mukaisesti ja varmistaa, että osallistujavaltiot noudattavat niitä AAL-ohjelman täytäntöönpanon aikana. 8. Kukin osallistujavaltio tukee vahvasti kaikkien tutkimus- ja innovointihankkeiden aikaisimmasta vaiheesta alkaen kysyntäpuolen toimijoita edustavien järjestöjen, myös loppukäyttäjien, osallistumista. 9. Kukin osallistuva valtio rahoittaa menestyksekkään ehdotuksen tehneitä kansallisia osallistujiaan kansallisten virastojen välityksellä, jotka myös kanavoivat erityiseltä täytäntöönpanorakenteelta tulevan unionin osarahoituksen yhteisen hankekuvauksen perusteella. Hankekuvaus muodostaa osan sopimuksesta, joka tehdään kunkin hankkeen osalta kunkin kansallisen ohjelman hallinnointiviraston ja jäsenvaltioiden kansallisten osallistujien välillä. 10. Hanke-ehdotuspyyntömenettelyn päättymisen jälkeen AALA tekee yleisen kelpoisuustarkastuksen yhdessä nimettyjen kansallisen ohjelman hallinnointivirastojen kanssa. Tarkastus tehdään AAL-ohjelmaa koskevien yhteisten tukikelpoisuusvaatimusten perusteella, ja ne julkaistaan yhdessä hanke-ehdotuspyynnön kanssa. 11. AALA tarkastaa kansallisen ohjelman hallinnointivirastojen avulla hanke-ehdotuspyynnöissä esitettyjen täydentävien kansallisten tukikelpoisuusvaatimusten täyttymisen. 12. Kansalliset tukikelpoisuusvaatimukset liittyvät ainoastaan yksittäisten hakijoiden oikeudelliseen ja taloudelliseen asemaan eivätkä ehdotuksen sisältöön, ja ne koskevat seuraavia näkökohtia: 12.1 hakijatyyppi, mukaan lukien hakijan oikeudellinen asema ja tarkoitus; 12.2 vastuuvelvollisuus ja elinkelpoisuus, mukaan lukien taloudellinen vakaus, veroja koskevien ja sosiaalisten velvoitteiden täyttäminen. 13. AALA arvioi tukikelpoiset hanke-ehdotukset riippumattomien asiantuntijoiden avustuksella julkaistussa ehdotuspyynnössä vahvistettuja avoimia ja yleisiä kelpoisuus- ja arviointiperusteita noudattaen, ja hankkeista tehdään luettelo menestymisjärjestyksessä. Hankkeet valitaan tämän järjestyksen nojalla ja ottaen huomioon saatavilla oleva rahoitus. Kun AALAn yleiskokous on hyväksynyt kyseisen valinnan, se velvoittaa osallistujavaltioita. 14. Jos hankkeen osallistuja ei täytä yhtä tai useampaa kansallista tukikelpoisuusvaatimusta tai jos vastaava rahoitussitoumusta koskeva kansallinen talousarvio ehtyy, AALAn johtokunta voi päättää, että kyseessä olevasta ehdotuksesta on tehtävä uusi riippumaton keskitetty arviointi riippumattomien asiantuntijoiden avustuksella, jotta ehdotus voidaan arvioida joko ilman kyseessä olevan osallistujan osallistumista tai korvaavan osallistujan kanssa hankkeen osallistujien ehdotuksen mukaisesti. 15. Nimetyt kansallisten ohjelmien hallinnointivirastot käsittelevät rahoitusta varten valittujen hankkeiden osallistujia koskevat oikeudelliset ja taloudelliset kysymykset. Kansallisia hallinnollisia sääntöjä ja periaatteita sovelletaan.